# VALGA X JOOKS 2023

# JUHEND

Valga X jooks on meeleolukas jooksuvõistlus, mis leiab aset 26. augustil 2023. aastal Jaanikese moto- ja vabaajakeskuses, start võistlusteks antakse kell 12.00.

**PÕHIRADA**

Raja pikkuseks on 6-8 km, see sõltub ilmastiku tingimustest ning seda on võimalus läbida nii individuaalselt, kui võistkondlikult. Rajal ootavad võistlejaid ees looduslikud- ja tehistakistused ning kohati raskesti läbitav rada.

Individuaalvõistlejate arvestus toimub järgmistes võistlusklassides:

* Mehed 16 - 39 eluaastat
* Naised 16 - 39 eluaastat
* Mehed alates 40. eluaastast
* Naised alates 40. eluaastast

Võistkondlikus arvestuses osalemiseks tuleb moodustada 3-liikmeline võistkond, mille liikmed peavad raja läbima koos. Finišiaeg selgub peale võistkonna viimase võistleja lõpetamist.

Võistkondlik paremusjärjestus selgitatakse üldarvestuses. Võistkondlikus arvestuses osalejad individuaalses arvestuses ei konkureeri.

**AUTASUSTAMINE:**

* Kolme parimat võistkonda karikate ja auhindadega;
* Individuaalselt absoluutarvestuse kolme parimat meest ja naist (oma vanusegrupis kohti kinni ei hoita) karikate ja auhindadega;
* Iga vanusegrupi esimest meest ja naist auhindadega.

**PERERADA**

Pereraja pikkus on orienteeruvalt 3 kilomeetri. Raja võib läbida lapsevankriga, perega, sõpradega või üksinda. Pereraja läbijaid ootavad ees kontrollpunktid, kust saab harivaid ja vajalikke teadmisi.

Pereraja osavõtjate vahel paremust ei selgitata, kuid raja läbinud lapsi ootab finišis kosutuseks magus suutäis.

Pereraja läbimine on kõigile tasuta.

**REGISTREERIMINE JA OSAVÕTUTASU**

X jooksul osalemiseks on vajalik registreeruda Valga Spordi kodulehel [www.valgasport.ee](http://www.valgasport.ee) , eelregistreerimine lõppeb 24. augustil.

Osavõtutasu ühe osaleja kohta eelregistreerimisel 5 €, kohapeal makstes 10 €.

**MUU INFO**

Korraldajad paluvad võistlejatel riietuda vastavalt ilmastikuoludele.

Jooksust loobumisel või võistluse katkestamisel osavõtutasu ei tagastata.

Iga võistleja vastutab oma tervisliku seisundi eest. Kohapeal on võimalus saada vajadusel abi Punase Risti vabatahtlikelt.

Võistlejatel on võimalus pärast võistluse lõppu riideid vahetada ning pesta Valga Spordihallis (J. Kuperjanovi 36).

Korraldajad jäädvustavad pildis võistlust, tehtud pildid ja võistluste protokollid avaldatakse Valga Spordi veebilehel ja Facebooki kontol.

Kõik juhendis määratlemata juhtumid lahendab korraldustoimkond kohapeal.

**KORRALDAJAD**

Valga X jooksu korraldavad Valga Sport, Valga Vallavalitsus, Kaitseliidu Valgamaa malev, Politsei- ja Piirivalveamet, Päästeamet, Eesti Punase Risti Valgamaa Selts.

**LISAINFO**: Valga Sport juhataja Meelis Kattai, 5347 8170, meelis@valgasport.ee.